lv lv lv fr lv lv lv nl lv lv lv lv lv lv lv lv lv lv lv lv lv lv lv lv lv lv lv lv lv en lv lv lv lv lv en lv fr lv lv lv nl
Guntas Frīdenbergas privātprakse ginekoloģijā, dzemdniecībā un psihoterapijā - www.gfprakse.lv
Populāru žurnālu raksti, kuru tapšanā esmu piedalījusies
Raksts žurnālā "Veselība" 2016. gada oktobrī, raksta autore Lilija Leherovska
5 jautājumi par intīmo higiēnu
Cik bieži un kā pareizi nomazgāties? Vai intīmā vietiņa prasa īpašas rūpes – tā jāsmaržina un jāmazgā 3 reizes dienā, kārtīgi noberžoties arī ar ziepēm, vai arī gluži pretēji – dzīvojam tā, kā daba radījusi? Jautājumu ir gana, sameklējam atbildes.
Vai var nomazgāties par daudz?
Pietiekami, ja intīmo zonu apmazgāsim reizi dienā. Izņēmums varētu būt menstruāciju laiks. Tad tās biežums ir atkarīgs no konkrētās situācijas. Biežāka mazgāšanās sausina ādu un noārda dabīgo ādas aizsargslāni, līdz ar to āda ap maksts ieeju un pie anālās atveres kļūst jutīgāka un uzņēmīgāka pret infekcijām. Dažkārt sievietēm menopauzē, kad āda un gļotāda dabīgā veidā ir palikusi plānāka un sausāka, pēc mazgāšanās ir jālieto kāds no intīmai higiēnai paredzētajiem mitrinošiem krēmiem, lai novērsu plaisiņu veidošanos un kairinājuma sajūtu.
Var apmazgāties tikai ar tīru ūdeni, taču lielākajai daļai sieviešu tas nerada pietiekamu tīrības sajūtu, tāpēc ļoti svarīgi ir izvēlēties piemērotas intīmās ziepes. Priekšroka būtu jādod tiem līdzekļiem, uz kuriem norādīts, ka tie ir ar skābu reakciju. Dabīga maksts reakcija ir skāba, to nodrošina pienskābi ražojošas nūjiņas. Ja nūjiņas ir pietiekamā daudzumā, maksts mikroflorā valda līdzsvars un pat tur esošās piena sēnītes niecīgā daudzumā vai citi mikrobi sūdzības nerada. Ja nūjiņu ir par maz, maksts vide mainās uz sārmaino pusi, kas uzlabo citu tur dzīvojošo mikroorganismu pašsajūtu, un tie sāk aktīvāk vairoties. Parasti tad arī parādās sūdzības par niezi, dedzināšanu un izdalījumiem, kas nepatīkami ož.
Rezumējumam – visu savu ķermeni mazgājam, ar ko vien vēlamies, bet dibenam ir vajadzīgas atsevišķas īpašas ziepes. Ja mazgāsim intīmo zonu ar parasto dušas želeju vai krēmu, tiks izjaukts skābu vidi nodrošinošais līdzsvars, turklāt bieži vien piedevas vai smaržvielas rada ādas un gļotādas alerģisku reakciju.
Atceries! Alerģisku reakciju var izsaukt arī smaržvielu lietošanai intīmajai zonai vai pat smaržīga tualetes papīra vai ieliktnīšu lietošana.
Reklāmdevēji mēdz akcentēt, ka biksīšu ieliktnīši ļauj justies sievietei tīrai un svaigai visas dienas garumā... Tādā gadījumā sanāk, ka tas, kas izdalās no sievietes maksts, varētu būt kaut kas netīrs un nepieņemams. Manuprāt, ieliktnīšu lietošana katru dienu nav vajadzīga. Izņēmums varētu būt dienas pirms vai pēc menstruācijām, kad pakete vai tampons vairs nav vajadzīgs. Dažreiz, regulāri lietojot ieliktnīšus, izveidojas tāds kā apburtais loks – sieviete sākto lietot, lai netraucētu izdalījumi, bet lietošanas laikā izdalījumi pat pastiprinās, padarot sievieti atkarīgu no ieliktnīša. Atkal par iemeslu var būt tā pati alerģiskā reakcija, kuru var izraisīt gan sintētiskā virskārtiņa, gan pievienotās vielas (piemēram, kumelītes vai alveja), gan arī materiāls no kā ieliktnītis izgatavots.
Atceries! Kokvilna, no kuras visbiežāk tiek izgatavoti šie līdzekļi, ražošanas procesā tiek balināta ar hloru, lai iegūtu vēlamo krāsu. Jutīgām sievietēm par niecīgs hlors daudzums var izraisīt kairinājumu. Ideālā variantā būtu valkāt kokvilnas apakšveļu, mainīt to katru dienu un mazgāt ar rokām, pēc tam kārtīgi to izskalojot.
Tamponi – taupīt? Nē, netaupīt!
Tamponus vēlams nomainīt ik pēc 3 līdz 6 stundām. Ja tampons atrodas makstī ilgāk, tad mitrums, ko rada uzsūktās asinis, un siltā vide rada labvēlīgus apstākļus infekcijas attīstībai gadījumos, ja kāds no patogēnajiem mikrobiem mitinās makstī. Ja asiņošana ir spēcīga, iespējams, ka tamponi ir jāmaina vēl biežāk.
Menstruāciju laiks. Jāizvēlas pareizais virziens
Jāapmazgājas tik bieži, cik nepieciešams. Svarīgi, lai ūdens strūklas virziens būtu no priekšpuse uz mugurpusi. Mēnešreižu laikā dzemde ir neaizsargāta un īpaši jutīga pret infekciju. Ja mazgājoties ūdens strūkla tiek virzīta pretējā virzienā, vai arī tā notiek dibena slaucīšanas kustība, makstī un tālāk arī dzemdē var iekļūt E.coli – zarnu nūjiņa. Mazgāšanas līdzeklis ar skābu reakciju arī samazina koli baktērijas infekcijas risku.
Atceries! Ja menstruācijas tikko sākušās vai ir pēdējās dienas, kad asiņošana ir pavisam niecīga, ieliekot tamponu, var īslaicīgi izpeldēties baseinā vai kādā dabīgā ūdenstilpnē. Ja ir vēlme iet pirtī karsēties, par to jāizlemj individuāli, ņemot vērā, ka karstums var pastiprināt asiņošanu.
Hlorētais ūdens parasti kairinājumu nerada, vēlams tūlīt pēc baseina apmeklējuma nomazgāties un pārģērbties. Ilgstoši uzturoties stipri hlorētā ūdenī, var tikt noārdīta dabīgā ādas aizsargbarjera un rasties alerģisks kairinājums.
Ko iesākt ar frizūru?
Kaunuma jeb intīmajam apmatojumam ir savas funkcijas. Pirmkārt – tas palīdz saglabāt normālu maksts mikrofloras līdzsvaru. Tāpēc sievietēm, kuras bieži cieš no piena sēnīšu radītājām saslimšanas, vēlams padomāt, vai viņu apakšdaļas frizūra nav pārāk niecīga. Otrkārt – kaunuma apmatojumā, tāpat kā padusēs, nabā un krūtsgalos atveras dziedzeri, kuri izdala feromonus.
Atceries! Ja ir vēlme pārveidot dabas dot, k jāņem vērā, ka intīmā apmatojuma krāsošana vai balināšana var radīt kairinājumu. Maz ticams, ka kaut kāds ādas kaitējums būs apmatojuma augšpusē, taču krāsai vai balinātājam, nonākot saskarē ar gļotādu, kairinājums ir praktiski neizbēgams, tāpēc, ja nu ķermeņa apakšdaļas frizūrai ir nolemts mainīt krāsu, tas jādara ļoti uzmanīgi.
Dabīga maksts reakcija ir skāba, to nodrošina pienskābi ražojošas nūjiņas. Ja tās ir pietiekamā daudzumā, maksts mikroflorā valda līdzsvars un pat tur niecīgā daudzumā esošās piena sēnītes, vai citi mikrobi sūdzības nerada. Ja nūjiņu nav pietiekami daudz, maksts vide mainās uz sārmaino pusi, un citi tur dzīvojošie mikroorganismi jūtas labāk un savairojas. Parasti tad arī parādās sūdzības par niezi, dedzināšanu, izdalījumiem, kuriem mēdz būt nepatīkama smaka.
Sievietei cikla laikā izdalījumu konsistence un daudzums ir atšķirīgs, izmaiņas notiek saskaņā ar olnīcu izdalītajiem hormoniem. Tūlīt pēc mēnešreizēm izdalījumu ir samērā maz. Cikla vidū divas trīs dienas ir daudz šķidru, gļotainu, caurspīdīgu izdalījumu, savukārt tuvojoties nākamajām mēnešreizēm, izdalījumu konsistence kļūst krēmveidīga, un biksītēs tie var iekrāsoties dzeltenīgā krāsā. Lietojot hormonālo kontracepciju, izdalījumu ir salīdzinoši maz, un visa cikla garumā tie ir nemainīgi. Pie ārsta būtu jādodas, ja izdalījumiem parādās citādāka krāsa, vai smaka un/vai tie rada niezi vai kairinājuma sajūtu.
Vēsturiski tamponi radās vienlaikus ar maksts piltuvītēm, taču no mārketinga viedokļa tamponus atbalstīt bija daudz izdevīgāks projekts, tāpēc piltuvītes palika ēnā. Maksts piltuvīti var izmantot ilgi, to vienkārši kopt, tā nerada alerģisku kairinājumu, kā tas var notikt, ja lieto tamponus, taču mūsu sievietēm ir grūti pieņemt šo līdzekli.
Feromoni ir gaistošas vielas bez garšas un smaržas, kas nes noteikta rakstura informāciju, tos uztver īpašas šūnas degunā. Tā ir kā bioķīmiska valoda, ko saprot tikai tās pašas sugas pārstāvji. Signāli, kuri liek darboties noteiktā veidā, jo šī reakcija ir iedzimta un nemainīga. Feromoni ir pētīti kukaiņu pasaulē, piemēram, mirstošs irsis izdala feromonus, kuri liek viņa sugas brāļiem ierasties un uzbrukt pāridarītājam. Cilvēkiem feromoni var ietekmēt partnera izvēli, palīdzēt zīdainītim atpazīt savu mammu un pat sinhronizēt mēnešreizes sieviešu darba kolektīvā.
​Visas tiesības aizsargātas © gfprakse.lv, 2017 - 2020   Sīkdatnes
Powered by Create your own unique website with customizable templates. Get Started